Stesen LRT Putra Heights

Stesen LRT Putra Heights adalah stesen LRT bagi Laluan Kelana Jaya dan Laluan Sri Petaling yang terletak di Putra Heights, Selangor, Malaysia. Nama stesen ini diambil sempena pekan berdekatan, pekan Putra Heights. Stesen ini merupakan stesen pertukaran bagi dua laluan LRT RapidKL, iaitu Laluan Sri Petaling dengan Laluan Kelana Jaya. Stesen ini merupakan salah satu daripada dua stesen pertukaran bagi kedua-dua laluan LRT, satu lagi adalah stesen Masjid Jamek. 

Stesen ini merupakan sebahagian daripada projek Penyambungan Jajaran LRT yang meluaskan jajaran Laluan Sri Petaling dan Laluan Kelana Jaya ke stesen ini daripada Sri Petaling (bagi Laluan Sri Petaling) dan Kelana Jaya (bagi Laluan Kelana Jaya). Stesen ini dibuka pada 30 Jun 2016.

Ciri-ciri stesen

Lokasi
Stesen ini terletak berhampiran persimpangan Persiaran Putra Indah dan Persimpangan Putra Permai. Di sebelah timur stesen adalah  Lebuhraya Utara-Selatan Hubungan Tengah (ELITE) manakala di sebelah barat stesen adalah Putra Point Commercial Centre. Juga terletak berhampiran stesen adalah Depoh LRT Kampung Kuala Sungai Baru, dan kawasan perumahan seperti Laman Putra, Putra Bahagia dan Putra Avenue.

Pelan stesen

Stesen ini adalah stesen bertingkat dengan tiga tingkat: aras tanah, aras legar dan aras platform. Stesen ini mempunyai satu platform tengah di atas ruang legar untuk perkhidmatan Laluan Kelana Jaya dan Laluan Sri Petaling dan dua platform sisi yang tidak digunakan. Terdapat kemudahan bagi Orang Kurang Upaya (OKU) seperti platform mesra OKU dan lif. Selain itu, terdapat 452 petak parkir kereta dan rak basikal yang boleh memuatkan sehingga 20 basikal.

Perkhidmatan Bas
Bas RapidKL laluan  752, T759, T760 dan E1 berkhidmat di stesen ini.

Rujukan

Laluan Kelana Jaya
Laluan Sri Petaling
Stesen RapidKL
Putra Heights